इस लेख में बताई गई कहानी के अनुसार यह पता चलता है कि व्यक्ति को अपने किए कर्मों का फल भोगना पड़ता है। यह कहानी एक किसान के परिवार के बारे में है। उसके दो बेटे थे। एक उसकी पहली पत्नी से और दूसरा उसकी दूसरी पत्नी से पैदा हुआ है। कहानी के अनुसार किसान का बड़ा बेटा ज़मीन के लालच में छोटे भाई को ज़हर देकर मार देता है। किसान के छोटे बेटे की मृत्यु के कुछ सालों बाद, मरा हुआ छोटा भाई, बड़े बेटे के इकलौते बेटे के रूप में पुनर्जन्म लेता है। जब वह जवान हो जाता है तो उसका विवाह कर देते हैं। विवाह के बाद वह बहुत बीमार रहने लगता है और एक दिन उस पर दवाई भी असर करना बंद कर देती है। एक दिन वह बीमार लड़का अपने पिता यानि कि बड़े भाई को कहता है कि मुझे मेरा पिछला जन्म सारा याद है। वह अपने पिता जी से कहता है कि भाई साहब अब हमारा केवल लकड़ियों का हिसाब बाकी रह रहा है क्योंकि जो बाकी की संपति मेरे हिस्से में थी वह मेरे इलाज पर खर्च हो गई। इस कहानी से हमें यह शिक्षा भी मिलती है कि कर्मों का फल तो भोगना ही पड़ता है। एक कहावत है कि "जैसा बोओगे, वैसा ही काटोगे"। यह कहावत हमें यही सीख देती है कि लालच और गलत कर्मों से सदा बचकर कर्म करने चाहिएं।